Louis Amadeus Rappe

**Louis Amadeus Rappe** (født 2. februar 1801 i Audrehem i Pas-de-Calais i Frankrike, død 9. august 1877 i St. Albans i Vermont i USA) var en franskfødt biskop i USA innen den katolske kirke. Han var biskop av  Cleveland i Ohio fra 1847 til 1870.
## Liv og virke
### Bakgrunn
Louis Amadeus Rappe var bondesønn; foreldrene var Eloi og Marie Antoinette (*née* Noël) Rappe. Han var ett av ti barn og arbeidet i markene til oktober 1820, da han gikk inn på *College de Boulogne* (den gang under Benoit Haffreingue). Etter eksamen i 1826 gikk Rappe inn på presteseminaret i Arras.
### Prest
Han ble presteviet for bispedømmet Arras av dets biskop (senere kardinal) Hugues de la Tour d'Auvergne-Lauragais den 14. mars 1829. Deretter var han sogneprest i Wismes til 1834, da han ble kapellan ved ursulinernes kloster i Boulogne.

I 1839 aksepterte han en invitasjon fra biskop John Baptist Purcell om å tilslutte seg bispedømmet Cincinnati i Ohio i USA, og ankom dit i oktober 1840.  Han ble sendt til Chillicothe for å lære engelsk hos den lærde William Marshall Anderson. Biskop Purcell utnevnte ham til sogneprest i *St. Francis de Sales Parish* i Toledo. Fader Rappe tjente de katolske arbeiderne som var med på å bygge Miami and Erie Canal og nybyggerne langs elven Maumee; hans uoffisielle sognegrenser strakte seg fra Toledo til Indiana-grensen og så langt sør som Allen County.

Han var en sterk forkjemper for måtehold, ettersom stort alkoholforbruk hadde sterke negative følger. For å utdanne menighetens barn etablerte han en gren av *School Sisters of Notre Dame*, og bygde et kloster og en skole for dem.[2] Etter å ha arbeidet alene, mottok han til slutt den franske fader Louis De Goesbriand som assistent i 1846 (han ble senere biskop av Burlington).

### Første biskop av Cleveland
Den 23. april 1847 ble Rappe utnevnt til den første biskopen av det nyopprettede bispedømmet Cleveland av pave Pius IX. Han mottok sin bispeinnvielse den påfølgende 10. oktober fra biskop Purcell, med biskop Richard Vincent Whelan av Richmond som medkonsekrator i Cincinnati. 

To dager etter publiserte han sitt første hyrdebrev, der han uttrykte sitt ønske «om å bli betraktet som din venn og far, snarere enn din overordnede.» På den tiden hadde bispedømmet 42 kirker og 21 prester; den første og eneste katolske kirken i selve byen Cleveland var *St. Mary's on the Flats*. Han etablerte snart byens første sogneskole, som også fungerte som et kapell. 

Rappe kjøpte en bispebolig i 1848, og la også hjørnesteinen til den *St. John's Cathedral* den 22. oktober samme år. Han grunnla et presteseminar ved sin residens det året også. I 1849 dro han til Europa for å rekruttere presteskap til bispedømmet, og returnerte i 1850 med fire prester, fem seminarister, to *Sisters of Charity* og seks ursulinernonner. *Daughters of the Immaculate Heart of Mary* åpnet *St. Mary's Orphan Asylum for Females* i 1851. *Sisters of Charity* åpnet *St. Vincent's Asylum for Boys* i 1852.

Rappe innviet *St. John's Cathedral* den 7. november 1852, og et sykehus som var sårt tiltrengt på grunn av borgerkrigen, *St. Vincent Charity Hospital*, i 1865. Han introduserte også *Grey Nuns* (1856), *Good Shepherd Sisters*(1869), *Little Sisters of the Poor* (1870), fransiskanerne (1867) og jesuittene (1869) i bispedømmet, og organiserte *Sisters of Charity av St. Augustine* som en ny kongregasjon.

Biskop Rappe møtte etter hvert sterk motstand. Synet hans begynte å svikte, og da han kom tilbake fra Det første Vatikankonsil trakk han seg som biskop 22. august 1870.

Han etterlot seg et bispedømme med mer enn 100.000 katolikker, 107 prester, 160 kirker og 90 skoler. 
### Etter Cleveland
Han tilbrakte de neste syv årene i St. Albans i Vermont, og deltok på folkemisjoner i Vermont og Canada. 

Han ble senere tilbudt et nytt bispedømme, men takket nei. Han døde i St. Albans den 8. september 1877, i en alder av 76 år, ble gravlagt i St. John's Cathedral i Cleveland.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Kardinal Gasparo Carpegna (1625-1714) *1670
* Kardinal Fabrizio Paolucci (1651-1726) *1685
* Kardinal Francesco Barberini den yngre (1662-1738) *1721
* Kardinal Marcello Lante Montefeltro Della Rovere (1695-1773) *1732
* Biskop Charles Walmesley (1722-1797) *1756
* Erkebiskop John Carroll (1735-1815) *1790
* Biskop Benedict Joseph Flaget, P.S.S. (1763-1850) *1810
* Erkebiskop James Whitfield (1770-1824) *1828
* Biskop John Baptist Purcell (1800-1883) *1833
* Biskop *Louis Amadeus Rappe* (1801-1877) *1877

## Referanser